钦定古今图书集成/明伦汇编/氏族典/第406卷 > 吕大防
## 钦定古今图书集成/明伦汇编/氏族典/第406卷 > 吕大防

按《宋史吕大防传》：“大防，字微仲，其先汲郡人。祖通，太
常博士。父蕡，比部郎中。通葬京兆蓝田，遂家焉。大防
进士及第，调冯翊主薄，永寿令，迁著作佐郎。英宗即
位，命为监察御史里行。会执政议濮王称考，大防章
累十数上，出知休宁县。神宗立，通判淄州。熙宁元年，
召直舍人院，除知制诰。四年，知延州。元丰初，徙永兴”，
进直学士。居数年，知成都府。哲宗即位，召为翰林学
士，迁吏部尚书。元祐元年，拜尚书右丞，进中书侍郎，
封汲郡公。三年，吕公著告老，超拜大防尚书左仆射。
大防朴厚憃直，不植党朋，与范纯仁并位，同心戮力，
凡八年，始终如一。左正言上官均论其隳坏役法，右
正言张商英、御史周秩、刘拯相继攻之。绍圣四年，贬
舒州团练副使，至虔州信丰而病薨，谥正愍。